Mogens Jensen (S), 2009-05-07:
Jeg vil starte med også at takke for et godt samarbejde i den danske delegation til Europarådet - både delegationen selv og vores repræsentation i Strasbourg og vores sekretariat.
Den her redegørelsesdebat er jo den årlige lejlighed i Folketinget til at sætte fokus på rådets arbejde og også på den parlamentariske forsamlings arbejde.
Og det er et vigtigt arbejde med hensyn til at fremme menneskerettigheder, retssikkerhed og demokrati i hele det europæiske rum.
Men samarbejdet, som jo lige præcis i år fylder 60 år har 60-års-jubilæum -
har været sat på en alvorlig prøve med den militære konflikt mellem Rusland og Georgien.
Den har jo betydet, som den tidligere ordfører var inde på, uacceptable menneskelige lidelser og overtrædelser af menneskerettigheder for utrolig mange civile borgere.
Det er en udfordring for Europarådet som institution, at to medlemslande tager skridt til væbnet konflikt og herunder også overtræder en række af de konventioner, man selv har tilsluttet sig i Europarådet.
Det må ikke ske.
Og her har Europarådet fortsat en rolle at spille i forhold til at sikre bedre rammer for at forebygge og også sikre fred og stabilitet i det europæiske rum.
Såvel Ministerkomiteen under svensk og spansk formandskab som den parlamentariske forsamling har spillet en aktiv rolle i den her konflikt - stillet en række krav til såvel Rusland som Georgien om at sikre overholdelse af menneskerettigheder, sikre de humanitære forhold og sikre internationale observatører adgang til konfliktområdet.
Desværre er det ikke lykkedes, og der er ingen tvivl om, at selv om der i den her konflikt er ansvar på begge sider, er det, som også Venstres ordfører var inde på, særligt Rusland, som ikke lever op til de krav, der er stillet af OSCE, EU og Europarådet.
Derfor er der god grund til at skærpe tonen over for Rusland, skærpe dialogen med Rusland og fastsætte et stærkt internationalt pres, der forhåbentlig kan føre til, at vi får et gennembrud i den fastlåste situation.
Men jeg mener ikke, at det er nogen løsning - den, som Venstres ordfører her i dag argumenterer for - at suspendere Ruslands stemmeret i Europarådet eller for den sags skyld at smide Rusland ud af Europarådet.
Jeg har også svært ved at tro, at det er en holdning, der kan finde bred tilslutning her i Folketinget eller for den sags skyld i Europarådet.
Det bliver jo efter min opfattelse bare en tom markering, og det eneste, der kommer ud af det, er, at det resterende Europa afskærer sig fra at kunne føre den nødvendige kritiske dialog med og lægge det nødvendige pres på Rusland gennem Europarådet, og det vil i øvrigt også understøtte en situation, hvor Rusland vil isolere sig endnu mere i Europa, end de gør i forvejen.
Til sommer skal vi vælge en ny generalsekretær, og jeg tror, det er vigtigt, at vi sikrer en generalsekretær, der har pondus, der har regeringserfaring, og som også har international gennemslagskraft.
Derfor er jeg også glad for, at den danske regering - sådan som i øvrigt også vi Socialdemokrater gør det, og som vi i delegationen er enige om det - støtter valget af Norges forhenværende statsminister Thorbjørn Jagland som ny generalsekretær.
Men vi er selvfølgelig glade for, at Thorbjørn Jagland også er regeringens kandidat.
Spøg til side.
Der er behov for mere handlekraft, mere styrke til Europarådet, når konflikter bryder ud eller der er optakt til det.
Og derfor er vi nødt til at evaluere hele det forløb, der har været med Rusland og Georgien, med henblik på at forbedre Europarådets mulighed for tidligere at gribe ind, eventuelt via en slags early warning system.
Hvis ikke det sker, underminerer vi helt klart både rådets autoritet og arbejde, og det vil være et generelt tilbageslag i Europa.
Jeg vil godt fremhæve, at vi jo i Europarådet har en menneskerettighedskommissær, Thomas Hammerberg, som er fantastisk dygtig og fantastisk hårdtarbejdende, og som jeg synes, der er grund til at kvittere for holder et skarpt øje med overholdelsen af den europæiske menneskerettighedskonvention i alle medlemslande.
Det er et utrolig vigtigt arbejde, som jeg synes vi på alle mulige måder må kvittere for.
Det arbejde, Rådet gør i den parlamentariske forsamling i forbindelse med at sende valgobservatører til valg i en lang række europæiske lande - det gøres bl.a. sammen med OSCE - er også utrolig vigtigt.
Jeg er ikke sikker på, at alle danskere er klar over, at det faktisk er en vigtig opgave for Europarådets parlamentarikere, dette at fungere som valgobservatører, men det er altså en vigtig demokratisk institution i det europæiske rum.
Vi må jo stadig væk konstatere, her 60 år efter at Europarådet blev dannet, at der fortsat sker fundamentale overtrædelser af demokratiske principper og også af menneskerettigheder i en række europæiske lande.
Her vil jeg sige, at jeg særlig vil fokusere på - og at jeg synes, der er grund til, at vi fokuserer på - de overgreb, der foregår på minoritetsgrupper, bl.a. homoseksuelles grundlæggende rettigheder.
Jeg har selv som parlamentariker stillet en lang række spørgsmål, senest til regeringerne i Serbien og Bosnien-Herzegovina, om overgreb, der her bliver begået.
Så der er stadig væk et stort arbejde at gøre, og jeg vil sige om Europarådets beslutninger, både i den parlamentariske forsamling og andre steder, at Danmark jo heller ikke har helt rene hænder.
F.eks. lever vi ikke selv her i Folketinget op til flere af Europarådets anbefalinger, dem, der kommer fra den parlamentariske forsamling, når det gælder retningslinjer for oppositionens rettigheder i parlamentet.
Det er selvfølgelig rimeligt, at man som opposition tager det op, også under en debat som den i dag.
Vi har jo arbejdet lidt med sagen også her i Folketinget, og på socialdemokratisk foranledning har Folketingets Lovsekretariat udarbejdet en redegørelse, der jo klart viser, at Folketinget halter efter på tre områder, dels i forhold til fordelingen af formandsposter i Folketingets udvalg mellem opposition og regering, dels i forhold til mulighederne for at kræve en undersøgelseskommission nedsat, og dels i forhold til mulighederne for at kræve en høring afholdt i Folketinget.
Det er jo sådan, at et parlaments demokratiske kvalitet bl.a. måles på de midler, der stilles til rådighed for oppositionen, og her synes Socialdemokraterne, at Danmark bør gå foran som en af de ypperste repræsentanter for demokratiet.
Vi ønsker, at Folketinget følger retningslinjerne, anbefalingerne fra Europarådets resolution på det her område, og vi har nu kaldt statsministeren i samråd i Udvalget for Forretningsordenen her i Folketinget for at få drøftet processen omkring det her.
Der er stadig væk store problemer, et stort efterslæb af sager, der ikke kan blive afgjort, hvilket skyldes, at også her har Rusland i lang tid blokeret for nye processer, der kunne føre til en lettelse af domstolenes processer og arbejde.
Det er noget, der nu bliver skabt en løsning for.
Det ser jeg frem til sker, sådan at man kan operere med de nye arbejdsmetoder, også selv om Rusland ikke ønsker at ratificere protokol 14.
Det vil betyde en betydelig lettelse i domstolenes arbejde og processer.
Jeg synes også, at den danske regering klart må bakke det op og gå forrest i denne kamp.